Imtella' April 26, 2021 Rapport: Massimo Axisa Filmat: Ray Caruana Sitt ġimgħat wara li kienu mġiegħlha jniżżlu x-shutters tal-ħwienet, is-sidien tal-ħwienet u servizzi mhux essenzjali qamu entużjasti biex jiftħu mill-ġdid il-bibien tagħhom u jerġgħu jilqgħu lill-klijenti. Negozjanti li tkellmu ma' TVM qalu li l-antiċipazzjoni għal dan il-mument kien kbir, mhux biss minħabba l-flus iżda għax xogħolhom huwa ħajjithom ukoll. L-istennija ma kinitx biss mis-sidien tan-negozji iżda wkoll mill-konsumaturi b'uħud li tkellmu ma' TVM qalu li jippreferu jixtru mill-ħwienet għax jinqdew aħjar u fl-istess waqt isservihom ħarġa. Fost il-kummenti tal-konsumaturi kien hemm dawn li ġej: "Inħobb ħafna l-ħwejjeġ. Ovvja hux ilni nistenniha din. Differenti milli tixtri onlajn? Ħafna hux, għandek dak is-sodisfazzjon li ħriġt, qed tara inti, tipprova inti, tkun tista tipprova". "Xi ftit jew wisq timmisjahom, l-iktar li mmissjajt il-hairdresser, però la kont off għedt 'might as well' niġi ndur dawra hawnhekk. U xi ħriġt tixtri llum? Ħwejjeġ ta, ħwejjeġ". TVM tkellem ma' xi sidien ta' ħwienet li fetħu l-bibien tagħhom wara sitt ġimgħat magħluqin. Antonella Mizzi, sid ta' ħanut tas-sbuħija, qaltilna li dalgħodu hi u l-impjegati tagħha kienu ħerqana biex jirritornaw għar-rutina tax-xogħol. "L-ewwel ġurnata kienet qisek meta konna żgħar u tmur l-ewwel ġurnata l-iskola. Erġajna rritornajna għal xogħol ġdid kważi. Qisek tkun ħerqana. tkun eċċitata għaliha". Anke s-sid ta' numru ta' ħwienet tal-ħwejjeġ u ż-żraben, Graziella Galdes, kienet entużjasta biex illum tiftaħ il-bibien tan-negozji tagħha. "L-ewwel ħaġa huwa l-entużjażmu hux, dan ix-xogħol huwa parti minn ħajjitna, niddependu l-familji tagħna, tal-ħaddiema tagħna. Sfortunatament irċevejna l-istock ta' dan l-istaġun li kellna nibdew wara bih.". Dean Gera, sid ta' bosta ħwienet tax-xagħar, stqarr ma' TVM kif l-għeluq tal-ħwienet mhux essenzjali f'Marzu li għadda kien kważi replika ta' dak li seħħ is-sena li għaddiet u għalhekk illum kienu ppreparati iktar għall-mod kif għandhom jimmaniġġjaw id-domanda qawwija li kellhom mingħand il-klijenti. "Konna preparati iktar mis-sena l-oħra għax konna nafu kif se jsir ix-xogħol . Aħna kellna lil kulħadd ibbukkjat, għandna 'the next four weeks' kulħadd ibbukjat, se nkunu għaddejin kif tista' tgħid 'gass down'". Intant it-tliet intraprendituri li tkellem magħhom TVM qablu bejniethom li l-għajnuna li ngħataw mill-Gvern tas-suppliment tal-pagi kienet miżura pożittiva. Is-sidien tal-ħwienet qalu li issa jħarsu 'l quddiem u qed jittamaw li n-numri jibqgħu baxxi sabiex jerġgħu jdawru r-rota u jirrankaw bin-negozju tagħhom fl-istess waqt li jkomplu jirrispettaw il-miżuri ta' indafa u iġjene biex iħarsu saħħet il-klijenti u l-impjegati tagħhom.